ตลาดหุ้นเอเชียเพิ่มขึ้นเช้านี้ หลังดาวโจนส์ปิดทะยาน 250 จุด รับหุ้นเฟซบุ๊ค-ไมโครซอฟท์พุ่ง
ตลาดหุ้นเอเชียเพิ่มขึ้นเช้านี้ หลังดาวโจนส์ปิดทะยาน 250 จุด รับหุ้นเฟซบุ๊ค-ไมโครซอฟท์พุ่ง
30 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน โดยได้แรงหนุนจากการดีดตัวขึ้นของหุ้นกลุ่มเทคโนโลยี นำโดยหุ้นเฟซบุ๊กและหุ้นไมโครซอฟท์ นอกจากนี้ ตลาดยังได้ปัจจัยหนุนจากข้อมูลเศรษฐกิจที่แข็งแกร่งของสหรัฐ และจากการที่นักลงทุนบางกลุ่มเข้าซื้อหุ้นเพื่อตกแต่งบัญชี (window dressing) ในการซื้อขายวันสุดท้ายของไตรมาส 1/2561
ดัชนีเฉลี่ยอุตสาหกรรมดาวโจนส์ปิดที่ 24,103.11 จุด พุ่งขึ้น 254.69 จุด หรือ +1.07% ดัชนี S&amp;P500 ปิดที่ 2,640.87 จุด เพิ่มขึ้น 35.87 จุด หรือ +1.38% และดัชนี Nasdaq ปิดที่ 7,063.44 จุด เพิ่มขึ้น 114.22 จุด หรือ +1.64%
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,392.42 จุด เพิ่มขึ้น 233.34 จุด, +1.10% ดัชนี SSE Composite ตลาดหุ้นจีนเปิดวันนี้ที่ 3,161.79 จุด เพิ่มขึ้น 1.26 จุด, +0.04% ดัชนี TAIEX ตลาดหุ้นไต้หวันเปิดวันนี้ที่ 10,905.30 จุด เพิ่มขึ้น 59.38 จุด, +0.55% ดัชนี KOSPI ตลาดหุ้นเกาหลีใต้เปิดวันนี้ที่ 2,454.10 จุด เพิ่มขึ้น 17.73 จุด, +0.73% ดัชนี FBMKLCI ตลาดหุ้นมาเลเซียเปิดวันนี้ที่ 1,859.37 จุด เพิ่มขึ้น 3.02 จุด, +0.16% ส่วนตลาดหุ้นฮ่องกงและตลาดหุ้นสิงคโปร์ปิดทำการวันนี้เนื่องในวัน Good Friday
ทั้งนี้ กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 12,000 ราย สู่ระดับ 215,000 ราย ในรอบสัปดาห์ที่สิ้นสุดวันที่ 24 มี.ค. ซึ่งเป็นระดับต่ำสุดนับตั้งแต่เดือนม.ค. 2516
ด้าน กระทรวงพาณิชย์สหรัฐเปิดเผยว่า การใช้จ่ายผู้บริโภคปรับตัวเพิ่มขึ้น 0.2% ในเดือนก.พ. สอดคล้องกับที่นักวิเคราะห์คาดการณ์ไว้ ส่วนดัชนีราคาการใช้จ่ายเพื่อการบริโภคส่วนบุคคล (PCE) พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่ธนาคารกลางสหรัฐ (เฟด) ให้ความสำคัญ เพิ่มขึ้น 0.2% ในเดือนก.พ. หลังจากที่เพิ่มขึ้น 0.3% ในเดือนม.ค.